Document ID: 32001R0369

Kommissionens forordning (EF) nr. 369/2001
af 23. februar 2001
om særforanstaltninger som en undtagelse fra forordning (EF) nr. 800/1999, forordning (EØF) nr. 3719/88 og forordning (EF) nr. 1291/2000 for så vidt angår foderblandinger på basis af korn
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13 og 21, og
ud fra følgende betragtninger:
(1) Ved Rådets beslutning 2000/766/EF af 4. december 2000 om en række beskyttelsesforanstaltninger over for overførbare spongiforme encephalopatier og fodring med animalsk protein(3) pålagdes det bl.a. medlemsstaterne at forbyde udførsel til tredjelande af forarbejdede animalske proteiner bestemt til fodring af husdyr, der opdrættes med henblik på produktion af fødevarer.
(2) Kommissionens forordning (EF) nr. 800/1999(4), senest ændret ved forordning (EF) nr. 90/2001(5), fastlægger fælles gennemførelsesbestemmelser for eksportrestitutioner for landbrugsprodukter.
(3) Ved Kommissionens forordning (EØF) nr. 3719/88(6), senest ændret ved forordning (EF) nr. 1127/1999(7), og, for så vidt angår licenser, der er ansøgt om fra den 1. oktober 2000, ved Kommissionens forordning (EF) nr. 1291/2000(8) er der fastsat fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter.
(4) Rådets forordning (EØF) nr. 565/80(9), ændret ved forordning (EØF) nr. 2026/83(10), fastlægger generelle regler for forudbetaling af eksportrestitutioner for landbrugsprodukter.
(5) Ved Kommissionens forordning (EF) nr. 1517/95(11) er der fastsat gennemførelsesbestemmelser til forordning (EØF) nr. 1766/92 for så vidt angår den import- og eksportordning, der gælder for foderblandinger på basis af korn.
(6) Som følge af indholdet af forarbejdede animalske proteiner i foderblandinger på basis af korn har de sundhedsforanstaltninger, som Fællesskabet har truffet med hensyn til udførslerne, været til skade for eksportørernes økonomiske interesser. Denne situation har indskrænket mulighederne for udførsel på de betingelser, der er fastsat i forordning (EØF) nr. 565/80, (EF) nr. 800/1999, (EØF) nr. 3719/88 og (EF) nr. 1291/2000.
(7) Det er derfor nødvendigt at begrænse disse skadelige virkninger gennem vedtagelse af særforanstaltninger, der åbner mulighed for en regulering af de transaktioner, der ikke har kunnet gennemføres på grund af de pågældende omstændigheder, navnlig frigivelse af sikkerhedsstillelsen for de eksportlicenser, der ikke er blevet anvendt.
(8) Muligheden for at blive omfattet af disse undtagelser bør forbeholdes de erhvervsdrivende, der bl.a. ved hjælp af de dokumenter, der er omhandlet i artikel 1, stk. 2, i Rådets forordning (EØF) nr. 4045/89(12), senest ændret ved forordning (EF) nr. 3235/94(13), kan føre bevis for, at de ikke har været i stand til at gennemføre eksportforretningerne på grund af de ovenfor nævnte omstændigheder.
(9) Som følge af den situation, de erhvervsdrivende befinder sig i, bør denne forordning straks træde i kraft.
(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Denne forordning gælder for de produkter, der er nævnt i artikel 1, stk. 1, i forordning (EF) nr. 1517/95.
2. Denne forordning finder kun anvendelse, når den pågældende eksportør på en for myndighederne tilfredsstillende måde kan føre bevis for, at han ikke har været i stand til at gennemføre eksportforretninger, som i øvrigt ville være i overensstemmelse med Fællesskabets retsforskrifter, på grund af de sundhedsforanstaltninger, som Fællesskabet har truffet, da foderblandingerne på basis af korn indeholder forarbejdede animalske proteiner.
Myndighedernes vurdering baseres navnlig på de forretningspapirer, der er omhandlet i artikel 1, stk. 2, i forordning (EØF) nr. 4045/89.
Artikel 2
1. På anmodning af indehaveren annulleres de eksportlicenser, der er udstedt i henhold til forordning (EF) nr. 1517/95, og som der er ansøgt om senest den 7. december 2000, og sikkerhedsstillelsen i forbindelse hermed frigives.
2. Efter ansøgning fra eksportøren og for produkter, som toldformaliteterne ved udførsel var afsluttet for senest den 31. december 2000,
- men som på denne dato endnu ikke havde forladt EF's toldområde, eller senest denne dato var henført under en af de ordninger med toldkontrol, der er omhandlet i artikel 4 og 5 i forordning (EØF) nr. 565/80, tilbagebetaler eksportøren en eventuelt forudbetalt restitution, og de forskellige sikkerhedsstillelser i forbindelse hermed frigives
- og som denne dato havde forladt EF's toldområde, kan genindføres hertil. I så fald tilbagebetaler eksportøren en eventuelt forudbetalt restitution, og de forskellige sikkerhedsstillelser i forbindelse hermed frigives.
3. Hvis retten til restitution er fortabt som følge af de i denne forordning omhandlede omstændigheder, finder sanktionen i artikel 51, stk. 1, litra a), i forordning (EF) nr. 800/1999 ikke anvendelse.
Artikel 3
For hvert af de tilfælde, der er omhandlet i artikel 2, giver medlemsstaterne hver onsdag meddelelse om de berørte produktmængder i den foregående uge, med oplysning om licensernes udstedelsesdato og de pågældende KN-koder.
Artikel 4
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. februar 2001.

Labels: 3
17
6